**ΔΕΛΤΙΟ ΤΥΠΟΥ**
**Επίσκεψη του Δημάρχου Λευκάδας στην Πυροσβεστική Υπηρεσία Λευκάδας**

Την Πυροσβεστική Υπηρεσία Λευκάδας επισκέφθηκε, ενόψει των εορτών του Πάσχα, ο Δήμαρχος Λευκάδας, κ. Ξενοφών Βεργίνης, συνοδευόμενος από τους Αντιδημάρχους κ. Γεράσιμο Άρματα και κ. Νικόλαο Λάζαρη.

Η Δημοτική αντιπροσωπεία έγινε δεκτή από τον Διοικητή της Πυροσβεστικής Υπηρεσίας, Πύραρχο κ. Πρόδρομο Καλαϊτζίδη, καθώς και από στελέχη του Πυροσβεστικού Σώματος. Η συνάντηση πραγματοποιήθηκε σε εγκάρδιο και συνεργατικό κλίμα, με τον Δήμαρχο να εκφράζει τις θερμές ευχαριστίες του για το υψηλού επιπέδου έργο που προσφέρει η Υπηρεσία στην τοπική κοινωνία.

Ο κ. Βεργίνης εξήρε τον επαγγελματισμό, την αυταπάρνηση και την επιχειρησιακή ετοιμότητα των πυροσβεστών, υπογραμμίζοντας τη σημασία της πρόληψης και της διαρκούς συνεργασίας, ιδιαίτερα ενόψει της αντιπυρικής περιόδου.

Στο πλαίσιο της επίσκεψης, ο Δήμαρχος χαιρέτησε προσωπικά το προσωπικό που βρισκόταν σε υπηρεσία, ανταλλάσσοντας ευχές για Καλό Πάσχα με υγεία, δύναμη και ασφαλείς αποστολές.

Η Δημοτική Αρχή Λευκάδας παραμένει σταθερά στο πλευρό της Πυροσβεστικής Υπηρεσίας, αναγνωρίζοντας τον καθοριστικό της ρόλο στην προστασία της ανθρώπινης ζωής, της περιουσίας και του φυσικού πλούτου του νησιού.

Από το Δήμο Λευκάδας